Oficialusis leidinys L 256 , 10/10/2000 p. 0019 - 0020



Europos Parlamento ir Komisijos susitarimas dėl 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką, įgyvendinimo tvarkos 1. Pagal Sprendimo 1999/468/EB [1] 7 straipsnio 3 dalį Komisija reguliariai informuoja Europos Parlamentą apie komiteto procedūrose dalyvaujančių komitetų darbą. Tuo tikslu tuo pat metu ir tokiomis pat sąlygomis kaip ir komitetų nariai jis gauna komitetų posėdžių darbotvarkių projektus, komitetams pateiktų priemonių, Sutarties 251 straipsnyje nustatyta tvarka priimtiems teisės aktams įgyvendinti, projektus, balsavimo rezultatus, posėdžių protokolus bei institucijų ir organizacijų, kurioms priklauso valstybių narių paskirti joms atstovauti asmenys, sąrašus. 2. Be to, atsakingo parlamento komiteto prašymu, Komisija sutinka informuoti Europos Parlamentą perduodama konkrečių priemonių projektus, skirtus įgyvendinti pagrindines priemones, kurios nors ir priimtos ne pagal bendro sprendimo procedūrą, turi esminę svarbą Europos Parlamentui. Pagal 1999 m. liepos 19 d. Europos Bendrijų Pirmosios instancijos teismo sprendimą (Byla T-188/97, Rothmans prieš Komisiją) [2] Europos Parlamentas gali kreiptis su prašymu susipažinti su komiteto posėdžių protokolais. 3. Europos Parlamentas ir Komisija laiko, kad yra pakeisti ir todėl jų atžvilgiu netekę galios toliau nurodyti susitarimai: 1998 m. Plumb/Delors susitarimas, 1996 m. Samland/Williamson susitarimas ir 1994 m. modus vivendi [3]. 4. Iš karto, kai tik bus techniškai pasirengta, Sprendimo 1999/468/EB 7 straipsnio 3 dalyje nurodyti dokumentai bus persiunčiami elektroniniu būdu. Siekiant suteikti visas būtinas garantijas, konfidencialūs dokumentai bus apdorojami pagal kiekvienos institucijos nustatytą vidaus administracinę tvarką. 5. Pagal Sprendimo 1999/468/EB 8 straipsnį rezoliucijoje, nustatančioje pagrindus, kuriais ji grindžiama, Europos Parlamentas gali nurodyti, kad Sutarties 251 straipsnyje nustatyta tvarka priimtos pagrindinės priemonės įgyvendinimo priemonių projektas viršija pagrindinėje priemonėje nustatytus įgyvendinimo įgaliojimus. 6. Europos Parlamentas turi priimti šias rezoliucijas plenarinio posėdžio metu; tai jis turi atlikti vieno mėnesio laikotarpyje, prasidedantį tuomet, kai gaunamas galutinis, Komisijai pateiktomis kalbomis parengtas įgyvendinimo priemonių projektas. 7. Skubiais atvejais ir tuomet, kai kalbama apie kasdieninių administracinių klausimų ir (arba) ribotos galiojimo trukmės priemones, šis terminas sutrumpinamas. Šis terminas gali būti itin trumpas ypač skubiais atvejais, visų pirma susijusiais su visuomenės sveikata. Atsakingas Komisijos narys turi nustatyti atitinkamą terminą ir jį pagrįsti. Tuomet Europos Parlamentas gali taikyti procedūrą, kai Sprendimo 1999/468/EB 8 straipsnio taikymas per atitinkamą terminą perduodamas atsakingam parlamento komitetui. 8. Kai Europos Parlamentas priima rezoliuciją, nustatančią pagrindus, kuriais ji grindžiama, atsakingas Komisijos narys turi informuoti Europos Parlamentą arba, prireikus, atsakingą parlamento komitetą apie veiksmus, kurių Komisija ketina imtis šiuo klausimu. 9. Europos Parlamentas remia Tarybos ir Komisijos deklaracijoje Nr. 2 [4] išdėstytus tikslus ir procedūras. Šia deklaracija siekiama supaprastinti Bendrijos įgyvendinimo priemones suderinant dabar galiojančias komiteto procedūras su Sprendime 1999/468/EB pateiktomis procedūromis. [1] OL L 184, 1999 7 17, p. 23. [2] (1999) ECR II-2463. [3] OL C 102, 1996 4 4, p. 1. [4] OL C 203, 1999 7 17, p. 1. --------------------------------------------------